ജിഎസ്ടി ഓഫീസര് ചമഞ്ഞ് സ്വര്ണ്ണ കടകളില് തട്ടിപ്പിന് ശ്രമമെന്ന് പരാതി മണ്ണാര്ക്കാട് : മണ്ണാര്ക്കാട്ടെയും സമീപ പ്രദേശങ്ങളിലേയും സ്വര്ണ്ണ വ്യാപാരികളെ ഫോണില് വിളിച്ച് ജിഎസ്ടി ഓഫീസര് ആണെന്ന് പരിചയപ്പെടുത്തി തനിക്ക് വേണ്ടപ്പെട്ട ഒരാള് കടയില് വരുമെന്നും അയാള്ക്ക് ആവശ്യമുള്ള സ്വര്ണ്ണം കടമായി നല്കണമെന്നും അങ്ങനെ ചെയ്താല് തിരിച്ച് ചില സഹായങ്ങള് ചെയ്ത് നല്കാമെന്നും പറഞ്ഞാണ് തട്ടിപ്പ്. പല വ്യാപാരികള്ക്കും ഇത്തരത്തില് കഴിഞ്ഞ ദിവസങ്ങളില് ഫോണ് വന്നതായി പറയുന്നു. എന്നാല് പലരും സ്വര്ണ്ണം നല്കാന് തയ്യാറായില്ല. മണ്ണാര്ക്കാട് കൊടക്കാട്ടെ വ്യാപാരിയായ അനൂപിനെ വിളിച്ചത് പാലക്കാട് ജിഎസ്ടി ഉദ്യോഗസ്ഥന് അഭിലാഷ് ആണെന്ന് പരിചയപ്പെടുത്തിയാണ്. ഫോണ് വിളിയില് സംശയം തോന്നിയ അനൂപ് ഏകോപന സമിതി മണ്ഡലം പ്രസിഡന്റ് രമേഷ് പൂര്ണ്ണിമയേയും ഗോള്ഡ് മര്ച്ചന്സ് അസോസിയേഷന് ഭാരവാഹികകളേയും വിവരം അറിയിച്ചു. വ്യാപാരി സംഘടനകള് നടത്തിയ അന്വേഷണത്തില് നിന്നും വ്യാജമാണെന്ന് കണ്ടെത്തിയിട്ടുണ്ട്. തുടര്ന്ന് ജിഎസ്ടി ഉദ്യോഗസ്ഥര്ക്ക് വിവരം നല്കി. വ്യാപാരികള് ജാഗ്രത പുലര്ത്തണമെന്നും സംഘടനാ നേതൃത്വം അറിയിച്ചു. അന്വേഷണം നടത്തുമെന്ന് ജിഎസ്ടി വിഭാഗം അറിയിച്ചു.